ראש עיריית הוד השרון, אמיר כוכבי, הסכים לחשוף לציבור מידע נרחב - בהתאם לדרישות "עיר שקופה" שפרסמנו בשקוף. בשבועות וחודשים הקרובים נלווה את הוד השרון בהליך ההטמעה. האם המהפכה בשלטון המקומי תצא מאזור השרון?
| איל מגדלוביץ | פרשות השחיתות הרבות ברשויות המקומיות הן עדות חיה למבנה המנהלי הסבוך של השלטון המקומי: כאשר למנגנוני הפיקוח והביקורת אין שיניים, ראשי הרשויות יכולים להתנהל כ"שריף בעירם". זה כמובן לא אומר שכולם מושחתים – אבל כשלא צריך לתת דין וחשבון על הקשר עם כל תורם או יזם, כאשר יומני הפגישות לא חשופים וכשנחסמת גישה הציבור לפגישות ודו"חות כספיים – המערכת מתנהלת כפרצה קוראת לגנב.  הפתרון שאנו מקדמים בכל המרץ: שקיפות. מיזם היומנים הביא לאחר הבחירות המקומיות האחרונות למצב בו לא פחות מ-19 ראשי רשויות ברחבי הארץ חושפים את יומן הפגישות שלהם. אבל עתה, אחד מראשי הרשויות שמשקיפים את יומנם – אמיר כוכבי מהוד השרון – לוקח את השקיפות למדרגה הבאה, בליווי שלנו.  הבטחת הבחירות של כוכבי הייתה להחליף את שלטון המקורבים בשלטון האזרחים, ולקדם החלטות בשיתוף הציבור. בניגוד לערים אחרות, ובראשן תל אביב, שאוהבות להתהדר בנוהל שיתוף ציבור אבל מסרבות לחשוף מידע טריוויאלי כמו ניגודי העניינים של חברי המועצה – בהוד השרון מסתמן שלסיסמאות יש כיסוי. כוכבי כבר דאג להכניס סעיף בהסכמים הקואליציונים המחייב את חברי המועצה לחשוף את הסכמי ניגוד העניינים שלהם, והחל להעביר בשידור חי את ישיבות המועצה. עכשיו הוא גם הבטיח לאמץ את יתר עקרונות "עיר שקופה" שניסחנו בשקוף – ולפעול לפרסם באתר העירייה את המידע הבא: בפגישה שערכנו לאחרונה עם כוכבי הוא הביע רצון להנגיש את כל החומרים לעיון הציבור, למרות אפשרות לקשיים משפטיים (למשל היכולת לחייב חברי אופוזיציה לחשוף את מסמכי ניגוד העניינים שלהם) – והעבודה הרבה הכרוכה בהנגשת ההתקשרויות של הרשות וחברות הבנות באופן רבעוני.  בחודשים הקרובים אנחנו נלווה את כוכבי ועיריית הוד השרון בתהליך – במטרה להפוך את הוד השרון לעיר הישראלית השקופה הראשונה!  אחלו לנו הצלחה. נמשיך לשוב ולעדכן עם התקדמות התהליך. 